**Metodološke osnove sistema nacionalnih računa**

Sistem nacionalnih računa sastoji se od koherentnog, konzistentnog i integrisanog seta makroekonomskih računa u kojem su ključne makroekonomske varijable prikazane kao salda ili kao transakcije (npr. bruto domaći proizvod, bruto nacionalni dohodak, raspoloživi dohodaka domaćinstava, izdaci za finalnu potrošnju, bruto investicije).

Centralno mesto u sistemu nacionalnih računa zauzimaju sektorski računi koji daju, prema institucionalnim sektorima, sistematski prikaz različitih faza ekonomskog procesa: proizvodnje; formiranja dohotka; raspodele dohotka; preraspodele dohotka; upotrebe dohotka; i finansijske i nefinansijske akumulacije. Sektorski računi takođe uključuju bilanse stanja za prikaz stanja imovine, obaveza i neto vrednosti na početku i na kraju obračunskog perioda. Varijable/pojmovi prikazani u sektorskim računima uključuju transakcije proizvodima, transakcije neproizvedenom nefinansijskom imovinom, distributivne transakcije, transakcije finansijskom imovinom i obavezama, ostale promene imovine, nefinansijsku i finansijsku imovinu i obaveze.

Polazna tačka u izradi nefinansijskih sektorskih računa je klasifikovanje svake institucionalne jedinice u odgovarajući institucionalni sektor prema metodologiji ESA 2010 (European System of Accounts 2010).

ESA 2010 razlikuje pet zasebnih domaćih institucionalnih sektora (uspostavljenih grupisanjem rezidentnih institucionalnih jedinica):

(a) sektor nefinansijskih inkorporisanih preduzeća (S.11);

(b) sektor finansijskih inkorporisanih preduzeća (S.12);

(c) sektor države (S.13);

(d) sektor domaćinstava (S.14);

(e) sektor neprofitnih institucija koje pružaju usluge domaćinstvima (S.15).

Ovih pet sektora zajedno čine ukupnu domaću ekonomiju (S.1).

Sektor inostranstva (S.2) čine nerezidentne institucionalne jedinice koje stupaju u transakcije sa rezidentnim institucionalnim jedinicama.

Potpuni set godišnjih nefinansijskih računa se izrađuje za ukupnu ekonomiju, kao i po institucionalnim sektorima.

Pored računa dobara i usluga koji se izrađuje samo za nivo ukupne ekonomije, postojeći set računa uključuje:

* račun proizvodnje,
* račun formiranja dohotka,
* račun raspoređivanja primarnog dohotka,
* račun raspodele dohotka,
* račun upotrebe dohotka,
* račun kapitala.

Za sektor inostranstva (S.2), izrađuju se sledeća tri računa: račun dobara i usluga sektora inostranstva, račun primarnog dohotka i tekućih transfera sektora inostranstva i račun kapitala sektora inostranstva.